तीसरा एकदिवसीय : वेस्टइंडीज की करारी शिकस्त  
बांग्लादेश ने जोहुर अहमद चौधरी स्टेडियम में खेले गए तीसरे एकदिवसीय मुकाबले में वेस्टइंडीज को आठ विकेट से हरा दिया।
बांग्लादेश क्रिकेट टीम ने जोहुर अहमद चौधरी स्टेडियम में मंगलवार को खेले गए तीसरे एकदिवसीय मुकाबले में वेस्टइंडीज को आठ विकेट से हरा दिया। पूर्व कप्तान शाकिब अल हसन (16/4) और सलामी बल्लेबाज तमीम इकबाल (नाबाद 36) मेजबान टीम की जीत के हीरो रहे।   कैरेबियाई टीम को 61 रन के मामूली योग पर समेटने के बाद ऐसा लग रहा था कि मेजबान टीम आसानी से जीत हासिल कर लेगी लेकिन इसके लिए भी उसे अपने दो विकेट गंवाने पड़े। आखिरकार उसने इमरुल कायेस (11) और शहरयार नफीस (2) के विकेट गंवाकर 20 ओवरों में लक्ष्य हासिल कर लिया।  तमीम ने अपनी 62 गेंदों की पारी में तीन चौके लगाए जबकि कप्तान मुश्फिकुर रहीम नौ रन पर नाबाद लौटे। तीन मैचों की इस श्रृंखला पर वेस्टइंडीज ने 2-1 से कब्जा कर लिया। उसने मीरपुर में खेला गया पहला मुकाबला 40 रनों से और दूसरा मुकाबला आठ विकेट से अपने नाम किया था।  इस दौरे में दोनों टीमों के बीच दो टेस्ट मैच भी खेले जाएंगे। पहला टेस्ट मैच 21 से 25 अक्टूबर तक चटगांव में होगा जबकि दूसरा मुकाबला 29 अक्टूबर से दो नवम्बर तक ढाका में खेला जाएगा।  इससे पहले, शाकिब की अगुआई में गेंदबाजों के शानदार प्रदर्शन की बदौलत बांग्लादेश ने टॉस हारने के बाद पहले बल्लेबाजी के लिए उतरी कैरेबियाई टीम को 22 ओवरों में समेट दिया।   केरन पॉवेल (25) और कार्लोस ब्रेथवेट (11) को छोड़कर कोई और बल्लेबाज दहाई का आंकड़ा नहीं पार कर सका। शाकिब के अलावा तेज गेंदबाज सैफुल इस्लाम और नासिर हुसैन ने दो-दो विकेट लिए जबकि नजमुल हुसैन तथा स्पिनर सुहरावादी सुआवो को एक-एक सफलता मिली।   एकदिवसीय मैचों में कैरेबियाई टीम का यह दूसरा न्यूनतम स्कोर है। साथ ही बांग्लादेश के खिलाफ यह उसका न्यूनतम और एकदिवसीय क्रिकेट इतिहास का 12वां न्यूनतम योग है। इससे पहले वह 2004 में दक्षिण अफ्रीका के खिलाफ केपटाउन में 54 रनों पर आउट हो गई थी।